Ons skool se kinders en ouers is almal direk betrokke by die skool en sy aktiwiteite, hier is ‘n paar voorbeelde:
Jy moet ‘n halfuur voor jy skryf by die eksamengebou wees waar jy na ‘n studieklas beweeg of buite rond kan wees vir die laaste twintig minute voor jy skryf. Jy kry verskillende klasse in die gebou en daar is ‘n papier buite die studieklas wat aandui waar jy moet sit. Tien minute voor die eksamen begin moet jy op jou plek wees.
Dan begin die sports! Daar kom ‘n toesighouer in met die vraestelle, nog toe in sakkies. Die reëls word elke keer volledig herhaal terwyl die vraestelle uitgedeel word. Die reëls is eenvoudig: Jy mag nie die eksamenlokaal binne die eerste uur verlaat nie, ook nie tydens die laaste halfuur nie – sulke goed.
Daar is permanent iemand wat toesig hou oor almal en hulle mag geen van jou vrae antwoord as dit oor die vraestel gaan nie. Die enigste reaksie wat ‘n mens kry is as jy moet badkamer toe gaan…
Meeste van die studente wat saam met ons geskryf het was ouer as ons en party het ander vraestelle geskryf. Ek was heel gemaklik en het gevoel asof ek my werk beter ken as sommiges van hulle. Hulle het my glad nie gepla of ongemaklik gemaak nie. Ons was wel van die min studente wat skoolklere aangehad het!
Ek dink ons het baie goed voorberei en het min of meer geweet wat voorlê. Daar was sommige vraestelle wat moeiliker was as wat ek verwag het en ander was weer makliker. Dit was niks wat ek nie kon doen nie en ek is seker dit was vir die res ook so gewees. Gelukkig werk Cambridge met Thresholds vir simbole, dus het ek die voordeel dat ek presies weet wat my punt vir die vraestel was, maar die simbool wat toegeken word sal ook vir my die waarde van die punt aandui. ‘n Moeilike vraestel kry by Cambridge ‘n hoër simbool vir dieselfde punt as ‘n maklike vraestel.